***Ministru kabineta atbildes projekts***

**Latvijas Republikas Saeimas**

**Ilgtspējīgas attīstības komisijai**

Jēkaba iela 11, Rīga, LV-1811

saeima@saeima.lv

*Par 2014.-2017.gada valsts pētījumu programmu*

*izpildes pagarinājumu 2018.gadā*

Ministru kabinets ir saņēmis Latvijas Republikas Saeimas Ilgtspējīgas attīstības komisijas (turpmāk – Komisija) 2017. gada 22. septembra vēstuli Nr.142.9/17-21-12/17, ar kuru Komisija aicina izpildīt Latvijas Pētniecības un inovāciju stratēģijas padomes (turpmāk – Padome) 2017. gada 10. maija lēmumu.

Padomes 2017. gada 10. maija sēdes protokollēmuma (prot.Nr.14 1.jautājums) “Latvijas Zinātnes padomes ziņojums par Valsts pētījumu programmu tālākas attīstības iespējām” nolēmumu daļas 3.punkts nosaka pagarināt esošās valsts pētījumu programmas līdz 2018. gada beigām (turpmāk – Padomes lēmums).

Ar Ministru kabineta 2014. gada 7. oktobra rīkojumu Nr. 558 “Par valsts pētījumu programmām” (turpmāk – MK rīkojums Nr. 558) un Ministru kabineta 2014. gada 7. oktobra rīkojumu Nr. 559 “Par papildu valsts pētījumu programmām” (turpmāk – MK rīkojums Nr. 559) ir apstiprinātas šādas 2014.-2017.gada valsts pētījumu programmas (turpmāk - 2014. - 2017. gada valsts pētījumu programmas):

1. “Energoefektīvi un oglekļa mazietilpīgi risinājumi drošai, ilgtspējīgai un klimata mainību mazinošai energoapgādei (LATENERGI)”;
2. “Latvijas ekosistēmu vērtība un tās dinamika klimata ietekmē (EVIDEnT)”;
3. “Daudzfunkcionālie materiāli un kompozīti, fotonika un nanotehnoloģijas (IMIS2)”;
4. “Kiberfizikālās sistēmas, ontoloģijas un biofotonika drošai&viedai pilsētai un sabiedrībai (SOPHIS)”;
5. “Biomedicīna sabiedrības veselībai (BIOMEDICINE)”;
6. “Meža un zemes dzīļu resursu izpēte, ilgtspējīga izmantošana – jauni produkti un tehnoloģijas (ResProd)”;
7. “Lauksaimniecības resursi ilgtspējīgai kvalitatīvas un veselīgas pārtikas ražošanai Latvijā (AgroBioRes)”;
8. “Inovatīvi risinājumi sociālajā telerehabilitācijā Latvijas skolās iekļaujošās izglītības kontekstā (INOSOCTEREHI)”;
9. “Tautsaimniecības transformācija, gudra izaugsme, pārvaldība un tiesiskais ietvars valsts un sabiedrības ilgtspējīgai attīstībai – jaunas pieejas ilgtspējīgas zināšanu sabiedrības veidošanai (EKOSOC\_LV)”;
10. “Latvijas kultūras tradīciju ilgtspēja inovatīvā vidē (Habitus)”;
11. “Inovatīvi materiāli un viedās tehnoloģijas vides drošumam (IMATEH)”;
12. “Nākamās paaudzes informācijas un komunikācijas tehnoloģiju (IKT) pētniecības valsts programma (NexIT)”;
13. “Inovācija un ilgtspējīga attīstība: Latvijas pēckrīzes procesi globālā kontekstā (SUSTINNO)”;
14. “Letonika – Latvijas vēsture, valoda, kultūra, vērtības”.

Valsts pētījumu programmu īstenošana ir noteikta, pamatojoties uz Ministru kabineta 2006. gada 30. maija noteikumiem Nr. 443 “[Valsts pētījumu programmu pieteikšanas, ekspertīzes un finansēšanas kārtība](http://m.likumi.lv/doc.php?id=137902)” (turpmāk – MK noteikumi).

Tā kā MK noteikumi neparedz 2014.- 2017. gada valsts pētījumu programmu izpildes termiņa pagarināšanas iespēju, tad, lai nodrošinātu Padomes lēmuma izpildi, ir nepieciešams veikt attiecīgu grozījumu MK noteikumos.

Vēršam uzmanību, ka iepriekšējo divu valsts pētījumu programmu izpildes termiņi tika pagarināti, tas ir 2005. - 2008. gada valsts pētījumu programma - līdz 2009.gada beigām un 2010. - 2013. gada programma – uz laiku līdz četriem mēnešiem (līdz 2014. gada 30. aprīlim), veicot attiecīgus grozījumu MK noteikumos. Attiecīgi ar MK noteikumu 45. un 46.punktu tika nodrošināts 2005. -2008.gada valsts pētījumu programmu un 2010. - 2013.gada valsts pētījumu programmu izpildes termiņa pagarinājums pēc Ministru kabineta apstiprināto prioritāro zinātnes virzienu termiņa beigām.

Ievērojot minēto un, lai nodrošinātu Padomes lēmuma izpildi, Izglītības un zinātnes ministrija ir izstrādājusi un iesniegusi izskatīšanai Ministru kabineta sēdē Ministru kabineta lietu - Ministru kabineta noteikumu projektu “Grozījums Ministru kabineta 2006. gada 30. maija noteikumos Nr. 443 “[Valsts pētījumu programmu pieteikšanas, ekspertīzes un finansēšanas kārtība](http://m.likumi.lv/doc.php?id=137902)””, ar kuru nosaka 2014. - 2017.gada valsts pētījumu programmu īstenošanas termiņa pagarinājumu uz laiku līdz 12 mēnešiem pēc Ministru kabineta apstiprināto prioritāro virzienu zinātnē 2014. - 2017. gadam termiņa beigām, tas ir līdz 2018. gada 31. decembrim.

Lai nodrošinātu 2014. - 2017. gada valsts pētījumu programmu MK rīkojuma Nr. 558 un MK rīkojuma Nr. 559 noteikto uzdevumu izpildi 2018.gadā, no Izglītības un zinātnes ministrijas valsts budžeta programmas 05.00.00 “Zinātne” apakšprogrammas 05.12.00 “Valsts pētījumu programmas” 2018.gadā tiks piešķirti 437 186 *euro*. Finansējumu 2014. - 2017.gada valsts pētījumu programmām piešķir pa posmiem, kur viens posms ir 1 gads. Kopējais finansējums 2014. - 2017.gada valsts pētījumu programmu izpildei ir 25 690 945 *euro.*

Ministru kabinets informē, ka finansējums fundamentālo un lietišķo pētījumu projektiem 2018. - 2020.gadam tiek palielināts (salīdzinot ar 2016. gadu – 4 388 212 *euro* un 2017. gadu – 1 195 442 *euro*), nosakot, ka Izglītības un zinātnes ministrijas valsts budžeta 05.00.00 “Zinātne” apakšprogrammas 05.01.00 “Zinātniskās darbības nodrošināšana” ietvaros tas ir 9 479 699 *euro* gadā.

Ministru prezidents Māris Kučinskis

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

10.10.2017.

668

Depkovska, 67047772

anita.depkovska@izm.gov.lv